Gaan hiérom kerk toe | Netwerk24
Gaan hiérom kerk toe
Deur Stephan Joubert 15 Mei 2019 00:00
Dit het mode geword om in preke te sê ons moet gaan kerk wees in die wêreld. Die Nuwe Testament verduidelik dit anders. Hier word die Griekse woord vir kerk, "ekklesia", nooit as 'n werkwoord gebruik nie.
Kerk is 'n gemeenskap van mense wat gesamentlik Jesus as Heer bely en beleef. Kerk is gelowiges wat saamkom om die Here te dien en te aanbid.
Die term "opbou" is op die tafel wanneer kerk in die Nuwe Testament ter sprake is. Kerk is die geestelike gimnasium waar gelowiges se geloofspiere opgebou word. Kerk is die simfonie-saal waar ons stemme geoefen word om God te loof. Kerk is die hospitaal waar ons wonde verbind en medisyne uitgedeel word. Kerk is die familie-byeenkoms waar die Here se mense feestelik saamkom en mekaar ondersteun en bemoedig.
Buite die grense van die kerk is dit dan individuele gelowiges se roeping om God se koninkryk te laat kom. Opbou verander hier in uitbou. Toegeruste gelowiges word elders die Here se sout en lig.